Το σοβαρό παίγνιο «ΤΟΡ 11» 
ως εκπαιδευτική προσομοιωτική πλατφόρμα 
διοίκησης αθλητικών συλλόγων
(ΔΙΟΙΚΗΣΗ)

Εκπαιδευτικός στόχος: Βασίζεται στην υπόθεση ότι ο φοιτητής/τρια δημιουργεί και διαχειρίζεται ψηφιακά έναν αθλητικό σύλλογο. Στο πλαίσιο αυτό, οι φοιτητές υλοποιούν ρεαλιστικές – προσομοιωμένες ενέργειες με προσδοκώμενο εκπαιδευτικό αποτέλεσμα οι οποίες διοχετεύονται σε αυτούς με συγκεκριμένη ροή από μια «ανώτερη αθλητική αρχή» (εκπαιδευτής). Η συνολική προσομοίωση υλοποιείται μέσω της εκπαιδευτικής πλατφόρμας e-class του ΕΚΠΑ και είναι χωρισμένη σε βασικούς τομείς λειτουργίας ενός συλλόγου.  Μπορεί να υλοποιηθεί σε ατομικό επίπεδο Α’ (φοιτητή – εκπαιδευτή) ή/και σε ομαδικό επίπεδο Β’ (μεταξύ φοιτητών) με διαφορετικό εκπαιδευτικό σκοπό και περιεχόμενο. Συγκεκριμένα, για να συμμετέχει κάποιος φοιτητής στην προσομοίωση θα πρέπει να εγγραφεί στο ανάλογο μάθημα του e-class. Ακολουθεί ανάλυση εκπαιδευτικών στόχων προσομοίωσης του τομέα: «ΔΙΟΙΚΗΣΗ». 

Εκπαιδευτική ενέργεια			Προσδοκώμενο εκπαιδευτικό αποτέλεσμα 
	1
	Εξεύρεση και διαμόρφωση ενός καταστατικού αθλητικού συλλόγου σαν να είναι του αθλητικού συλλόγου που σκοπεύει να δημιουργήσει ο φοιτητής (όνομα, στοιχεία επικοινωνίας, άθλημα κλπ). 
	Ο φοιτητής προκειμένου να ολοκληρώσει την εκπαιδευτική ενέργεια χρειάζεται να διαβάσει ολόκληρο το κείμενο του καταστατικού για να αποφασίσει σε ποια σημεία χρειάζεται αλλαγές για να προσαρμοστεί στον σύλλογό του. Με αυτόν τον τρόπο μαθαίνει για το περιεχόμενο, άρα τον ρόλο, ενός καταστατικού.

	2
	Αποστολή του διαμορφωμένου καταστατικού στον διδάσκοντα του μαθήματος ο οποίος ενεργεί σαν το πρωτοδικείο (εξέταση της διαμόρφωσης και έγκριση ή αίτημα για συγκεκριμένες αλλαγές και ξανά κατάθεση) προς έγγριση.
	Ο φοιτητής συνειδητοποιεί ότι ένας σύλλογος για να λειτουργήσει χρειάζεται άδεια από την πολιτεία η οποία κρίνει το αίτημα της ίδρυσης με βάση το καταστατικό του υπό ίδρυση συλλόγου και τους νόμους του κράτους. 

	3
	Δημιουργία νέου-αποκλειστικού λογαριασμού ηλεκτρονικού ταχυδρομείου με το όνομα του νέου συλλόγου. (απαιτείται για την ψηφιακή ίδρυση, αλλά και το πρώτο μέσο επικοινωνίας του συλλόγου με το περιβάλλον του) 
	Ο φοιτητής δημιουργεί ένα από τα βασικά μέσα επικοινωνίας ενός σύγχρονου συλλόγου, το οποίο θα χρησιμοποιήσει για τη διαχείρισή του δικού του προσομοιωμένου συλλόγου.

	4
	Δημιουργία νέου-αποκλειστικού λογαριασμού στο κοινωνικό δίκτυο «facebook» ως: (α) μέσο πρόσβασης στο σοβαρό παίγνιο ΤΟΡ11 και (β) δεύτερο μέσο επικοινωνίας του νέου συλλόγου.
	Ο φοιτητής δημιουργεί το δεύτερο βασικό μέσο επικοινωνίας ενός σύγχρονου συλλόγου, το οποίο θα χρησιμοποιήσει για τη διαχείριση του δικού του προσομοιωμένου συλλόγου..

	5
	Δημιουργία ποδοσφαιρικού συλλόγου μέσω του «facebook» στο σοβαρό παίγνιο (προσομοιωτή) ΤΟΡ11.
	Εμπειρία χρησιμοποίησης προσομοιωτή.

	6
	Διαμόρφωση του προφίλ του συλλόγου στο «facebook» με αποκλειστικά και μόνο τα στοιχεία του συλλόγου.
	Ο φοιτητής εκπαιδεύεται στη δημιουργία προφίλ συλλόγου στο «facebook».

	7
	Δημοσιοποίηση στο «facebook» του συλλόγου της Αποστολής, του Οράματος και της φιλοσοφίας του συλλόγου
	Ο φοιτητής εκπαιδεύεται στη διοίκηση η οποία καθοδηγείται από αρχές

	8
	Δημιουργία (αποκλειστικής) ομάδας των συμφοιτητών και των διδασκόντων του μαθήματος στο «facebook» οι οποίοι εκλαμβάνονται σαν οι οπαδοί του συλλόγου. 
	Ο φοιτητής εκπαιδεύεται στον τρόπο επικοινωνίας της δραστηριότητας. του νέου συλλόγου με τους οπαδούς του. 

	9
	Ενεργοποίηση του «facebook» του συλλόγου με ειδήσεις από τη λειτουργία του νέου συλλόγου. 
	Ο φοιτητής εκπαιδεύεται στη διαχείριση λογαριασμού προς χάρη τρίτου (του συλλόγου του) στο «facebook». Στη συγκεκριμένη διαδικασία συλλέγει πληροφόρηση από την προσομοιωμένη  δραστηριότητα του συλλόγου του (αποτελέσματα αγώνων της ομάδας, μεταγραφές παικτών, αριθμός θεατών παρακολούθησης των αγώνων κ.λπ.) και τη δημοσιοποιεί στο λογαριασμού του συλλόγου στο «facebook».

	10
	Δημιουργία λογότυπου του συλλόγου.
	Ο φοιτητής εκπαιδεύεται στη δημιουργία λογότυπου με συνδυασμό στοιχείων που χαρακτηρίζουν τον σύλλογο.

	11
	Δημιουργία επιστολόχαρτου του νέου συλλόγου για την ηλεκτρονική του αλληλογραφία με το λογότυπο και τα στοιχεία επικοινωνίας του (e-mail).
	Ο φοιτητής εκπαιδεύεται στη δημιουργία επιστολόχαρτου του συλλόγου, με τα απαραίτητα στοιχεία επικοινωνίας, για την επίσημη ηλεκτρονική επικοινωνία του συλλόγου.

	12
	Δημιουργία στρογγυλής σφραγίδας του νέου συλλόγου για την ηλεκτρονική του αλληλογραφία.
	Ο φοιτητής εκπαιδεύεται στη δημιουργία σφραγίδας, όπως αυτή περιγράφεται στο καταστατικό του συλλόγου. Άρα μαθαίνει τη σύνδεση της σφραγίδας με το καταστατικό.

	13
	Δημιουργία ψηφιακού αρχείου ως βιβλίο πρωτοκόλλου αλληλογραφίας του συλλόγου
	Ο φοιτητής εκπαιδεύεται στην καταγραφή - διαχείριση της εισερχόμενης και εξερχόμενης ηλεκτρονικής αλληλογραφίας του νέου συλλόγου.

	14
	Δημιουργία ψηφιακού αρχείου ως βιβλίο πρακτικών των αποφάσεων του Διοικητικού συμβουλίου του συλλόγου
	Ο φοιτητής εκπαιδεύεται στην καταγραφή σημαντικών αποφάσεων του συλλόγου όπως: η διαμόρφωση του προϋπολογισμού (πχ ύψος εξόδων), μεταγραφών, πολιτική τιμών εισιτηρίων κ.λπ.

	15
	Οργανόγραμμα συλλόγου με περιγραφή αρμοδιοτήτων ανά εξειδίκευση ρόλου ή θέσης εργασίας, όπως αυτά απορρέουν από την προσομοίωση του συλλόγου στο ΤΟΡ11.
	Ο φοιτητής αντιλαμβάνεται ότι η διαχείριση ενός συλλόγου απαιτεί σύμπραξη εργασιακών εξειδικεύσεων όπως τα οικονομικά, η επικοινωνία, οι εγκαταστάσεις, η προπονητική κ.λπ) οι οποίες σε αρχικό επίπεδο δραστηριοποίησης ενός συλλόγου είναι ρόλοι – αρμοδιότητες, σε πολλές περιπτώσεις, ενός ατόμου που τα κάνει όλα. Όσο όμως αναπτύσσεται ο σύλλογος οι ρόλοι αυτοί μετατρέπονται σε θέσεις εργασίας εξειδικευμένων στελεχών με συγκεκριμένες αρμοδιότητες. Επίσης, ο φοιτητής  εκπαιδεύεται και στη δημιουργία οργανογράμματος.

	16
	Συγγραφή και αποστολή ηλεκτρονικής επιστολής στον διδάσκοντα (διαχειριστή της προσομοιωτικής εκπαιδευτικής διαδικασίας) με αίτημα για συμμετοχή του συλλόγου στην ανεξάρτητη λίγκα των συλλόγων-ομάδων των μελών του μαθήματος ¨Διοίκηση αθλ, συλλόγου¨  (Η επιστολή του διδάσκοντα περιλαμβάνει και τις διευθύνσεις ηλεκτρονικού ταχυδρομείου των ομάδων των μελών της ειδικότητας και των διδασκόντων του μαθήματος).
	Ο φοιτητής εκπαιδεύεται στην επίσημη αλληλογραφία του συλλόγου στο επιστολόχαρτό του, με αριθμό πρωτοκόλλου και σφραγίδα.
Η επιστολή αποδοχής του διδάσκοντα αναγράφεται ως εισερχόμενη αλληλογραφία και αποθηκεύεται όπως και το αίτημα σε ειδικό ηλεκτρονικό φάκελο αρχειοθέτησης του συλλόγου.

	17
	Συγγραφή και αποστολή ηλεκτρονικών επιστολών στις ομάδες της λίγκας των μελών του μαθήματος και τους διδάσκοντες με αίτημα για διεξαγωγή φιλικών συναντήσεων (Με τον ίδιο τρόπο όπως η προηγούμενη επιστολή).
	Το ίδιο με το ως άνω σκεπτικό

	18
	Ετήσια γενική συνέλευση. Αποστολή στον διδάσκοντα του μαθήματος (ο οποίος ενεργεί σαν τη Γεν Συνέλευση του συλλόγου) για  έγκριση τον Ετήσιο διοικητικό και οικονομικό απολογισμό λειτουργίας.
	Ο φοιτητής εκπαιδεύεται στην κατάρτιση διαχειριστικών και οικονομικών απολογισμών της διοίκησης του συλλόγου

	19
	Ετήσια γενική συνέλευση. Διοικητικός προγραμματισμός (στόχων) και προϋπολογισμός  του συλλόγου νέας σεζόν
	Ο φοιτητής εκπαιδεύεται στην κατάρτιση διαχειριστικών και οικονομικών προϋπολογισμών του συλλόγου

